CELEX: 62015TN0675
Language: lt
Date: 2015-11-20 00:00:00
Title: Byla T-675/15: 2015 m. lapkričio 20 d. pareikštas ieškinys byloje Shanxi Taigang Stainless Steel/Komisija

1.2.2016   
            
            
               LT
            
            
               Europos Sąjungos oficialusis leidinys
            
            
               C 38/65
            
         2015 m. lapkričio 20 d. pareikštas ieškinys byloje Shanxi Taigang Stainless Steel/Komisija
   
   (Byla T-675/15)
   (2016/C 038/88)
   Proceso kalba: anglų
   
      Šalys
   
   
      Ieškovė: Shanxi Taigang Stainless Steel Co. Ltd (Taiyuan, Kinija), atstovaujama baristerės F. Carlin ir advokatės N. Niejahr
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti 2015 m. rugpjūčio 26 d. Komisijos įgyvendinimo reglamentą (ES) Nr. 2015/1429, kuriuo importuojamiems Kinijos Liaudies Respublikos ir Taivano kilmės plokštiems šaltai valcuotiems nerūdijančiojo plieno produktams nustatomas galutinis antidempingo muitas (OL L 224, 2015, p. 10), kiek juo nustatomi antidempingo muitai ieškovės importui ir laikinasis muitas tokiam eksportui ir
            
         
               —
            
            
               nurodyti Komisijai padengti savo ir ieškovės bylinėjimosi išlaidas, patirtas per šį procesą.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas siejamas su tuo, kad Komisija pažeidė Tarybos reglamento (ES) Nr. 1225/2009 (1) (toliau – Pagrindinis reglamentas) 2 straipsnio 7 dalies a punkto antrą pastraipą, kai Jungtines Amerikos Valstijas (JAV) nustatė ir pasirinko kaip tinkamą analogišką šalį šioje byloje. Šis pasirinkimas buvo pagrįstas Pagrindinio reglamento 2 straipsnio 7 dalies a punkto antros pastraipos klaidingu aiškinimu ir taikymu, taip pat akivaizdžiomis klaidomis, padarytomis vertinant faktus. Alternatyviai, Komisija akivaizdžiai klaidingai taikė Pagrindinio reglamento 2 straipsnio 7 dalies a punktą, kai neatliko tam tikrų būtinų normaliosios vertės korekcijų, nors ir pasirinko JAV kaip analogišką šalį.
            
         
               2.
            
            
               Antrasis ieškinio pagrindas siejamas su tuo, kad Komisija pažeidė Pagrindinio reglamento 2 straipsnio 10 dalį, kai neatliko būtinos JAV eksportuojančio gamintojo vidinių transporto išlaidų korekcijos pagal tos nuostatos k punktą.
            
         
               3.
            
            
               Trečiasis ieškinio pagrindas siejamas su tuo, kad Komisija pažeidė Pagrindinio reglamento 3 straipsnio 2, 6 ir 7 dalis. Komisijos atliktoje tam tikrų žalos faktorių ir priežastinio ryšio analizėje padaryta akivaizdžių faktų vertinimo klaidų ir (arba) ši analizė neatitinka Komisijos pareigos duomenis išnagrinėti rūpestingai ir nešališkai.
            
         
      (1)  2009 m. lapkričio 30 d. Tarybos reglamentas (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (OL L 343, 2009, p. 51).